අනේවාසික පදිංචිකරුවකු විසින් ශ්‍රී ලංකාවට එවූ රුපියල් කෝටි 32කට අධික මුදලක් මහ බැංකුවේ අවසරයකින් තොරව තම ගිණුමේ රඳවා තබා ගැනීම සම්බන්ධයෙන් වන නඩුවේ විත්තිකරුවකු වන පාර්ලිමේන්තු මන්ත්‍රී රවී කරුණානායක මහතාට ලන්ඩන් නුවර හා වොෂින්ටන් නුවර පැවැත්වීමට නියමිත සමුළුවකට සහභාගි වීම සඳහා විදේශගත වීමට කොළඹ මහාධිකරණ විනිසුරු සුනිල් රාජපක්ෂ මහතා විසින් ඊයේ(12) අවසර ලබාදෙන ලදී.රවී කරණානායක මහතාගේ විදේශ ගමන් බලපත්‍රය දින 15ක කාලයක් සඳහා ඊයේ මුදාහල විනිසුරුවරයා එම කාලය සඳහා ගුවන් ගමන් තහනමද ඉවත් කළ අතර ඒ බව ආගමන විගමන පාලකවරයාට හා ගුවන්තොටුපොළ අධිකාරිවෙතද දැන්වීමට නියම කරන ලදී.විනිසුරුවරයා මේ අවසරය ලබාදුන්නේ රවී කරුණානායක මහතා වෙනුවෙන් පෙනී සිටින ජනාධිපති නීතීඥ රියන්සි අර්සකුලරත්න මහතා මෝසමක් මගින් අධිකරණයෙන් කළ ඉල්ලීමක් සලකා බැලී‍‍මෙන් අනතුරුවයි.මෝසම ඊයේ අධිකරණයේ කැදවූ අවස්ථාවේ විත්තියෙන් කළ ඉල්ලීම සම්බන්ධයෙන් දැඩිසේ විරුද්ධ වන බව පැමිණිල්ල වෙනුවෙනන් පෙනී සිටිනන් ජ්‍යෙෂ්ඨ රජයේ නීතීඥ දිලීප පීරිස් මහතා අධිකරණයට කරුණු දක්වමින් පැවැසීය.ලන්ඩන් නුවර සහ වොෂින්ටන් නුවර පැවැත්වීමට නියමිත දේශපාලන ,සන්නිවේදන සහ ව්‍යූහශාස්ත්‍ර සමුළුව සඳහා තම සේවාදායකයා වන රවීකරුණානායක මහතාට ඇරයුම් ලැබී ඇති බවට අදාළ ලේඛන අධිකරණයට ඉදිරිපත් කරමින් පවසා සිටි ජනාධිපති නිතීඥ රියන්සි අර්සකුලරත්න මහතා එම සමුළුවට සහභාගිවීමට විදේශ ගතවීම සඳහා අධිකරණයේ අවසරය ඉල්ලා සිටියේය.කරුණු සලකා බැලීමෙන් අනතුරුව ජූනි 15 වැනිදා සිට 30 නැනිදා දක්වා විදේශගතවීමට අධිකරණයේ අවසරය ලබාදෙන ලදී.විදේශ රටක සමාගමක් හා අනේවාසික පදිංචිකරුවකු වන රාජ්රාජරත්නම් නමැත්තා විසින් ශ්‍රී ලංකාවට එවන ලඳ රුපියල් කෝටි 32කට අධික මුදලක් ශ්‍රී ලංකා මහ බැංකුවේ අවසරයකින් තොරව මෙරට පෞද්ගලික බැංකුවක ගිණුමේ රඳවා තැබීම සම්බන්ධයෙන් රවී කරුණානායක මහතා ඇතුළු විත්තිකරුවන් තිදෙනකුට එරෙහිව නීතිපතිවරයා විසින් මේ නඩුව පවරා ඇත..